So nou en dan sorg die Brannas Braai egter vir ‘n goeie storie. So vertel ‘n vriend van ons van die paartjie wat die Sondag moes laat doop, en die familie het van ver af opgedaag vir die geleentheid. Sondagoggend in die kerk, toe die dominee die ouerpare na die kansel toe roep, is die paartjie en hulle baba nêrens te vinde nie. Die dominee besluit toe om na die diens ‘n draai te maak by die Broer en Suster om uit te vind wat die probleem is. Dis toe dat hy afkom op die hele familie, nog steeds vas aan die slaap op die sitkamervloer en buite op die stoep, met leë bottels en glase oral sigbaar. En daar op die rooster lê die skaaptjoppies en wors nog net so … die vuur is nooit eens aangesteek nie.